**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS MERO REZERVO LĖŠŲ NAUDOJIMO TAISYKLIŲ PATVIRTINIMO“ PROJEKTO**

**1. Parengto projekto tikslai ir uždaviniai.**

Savivaldybės tarybos sprendimo projektu siekiama patvirtinti Klaipėdos miesto savivaldybės mero rezervo lėšų naudojimo taisykles. Teikiamo sprendimo projekto tikslas – atsižvelgiant į 2023 m. balandžio 1 d. įsigaliojusius Lietuvos Respublikos biudžeto sandaros įstatymo pakeitimus, nustatyti mero rezervo lėšų naudojimo tvarką ir pripažinti netekusiu galios Klaipėdos miesto savivaldybės tarybos 2013 m. vasario 28 d. sprendimą Nr. T2-36 „Dėl Klaipėdos miesto savivaldybės administracijos direktoriaus rezervo naudojimo taisyklių patvirtinimo“ su visais pakeitimais.

**2. Kaip šiuo metu yra teisiškai reglamentuojami projekte aptarti klausimai.**

2022 m. birželio 30 d. Lietuvos Respublikos biudžeto sandaros įstatymo Nr. I-430 11, 25, 26, 27, 31 ir 34 straipsnių pakeitimo įstatymu Nr. XIV-1271, kuris įsigaliojo nuo 2023 m. balandžio 1 d., pakeistas 25 straipsnis, kuriame reglamentuojama mero rezervo dydis ir jo naudojimo tvarka.

Lietuvos Respublikos biudžeto sandaros įstatymo 25 straipsnio 2 dalimi nustatyta, kad mero rezervo lėšos naudojamos savivaldybės tarybos nustatyta tvarka:

1) ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

2) gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti;

3) dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

**3. Kokios siūlomos naujos teisinio reglamentavimo nuostatos ir laukiami rezultatai.**

Priėmus šį Savivaldybės tarybos sprendimą bus įgyvendintos Lietuvos Respublikos biudžeto sandaros įstatymo nuostatos ir patvirtintos Klaipėdos miesto savivaldybės mero rezervo lėšų naudojimo taisyklės.

**4. Numatomo teisinio reguliavimo poveikio vertinimas.**

Teigiamos sprendimo priėmimo pasekmės – įgyvendinant įstatymų nuostatas, patvirtinama mero rezervo lėšų naudojimo tvarka. Neigiamų sprendimo priėmimo pasekmių nenumatoma.

**5. Jeigu sprendimui įgyvendinti reikia kitų teisės aktų.**

Poreikio kitų teisės aktų rengimui nėra.

**6. Kiek biudžeto lėšų pareikalaus ar leis sutaupyti projekto įgyvendinimas.**

 Lietuvos Respublikos biudžeto sandaros įstatymo 25 straipsnio 1 dalimi nustatyta, kad mero rezervas turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų mero rezervo dydį kasmet nustato savivaldybės taryba, tvirtindama tam tikrų metų savivaldybės biudžetą.

**7. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.**

Sprendimo projektas derintas su Klaipėdos miesto savivaldybės administracijos Apskaitos, Turto valdymo, Viešosios tvarkos ir Teisės skyriais, neigiamų vertinimų negauta. Konsultavimosi su visuomene poreikio nėra, kadangi sprendimo projektu įgyvendinamos privalomos įstatymo nuostatos.

**8. Kiti sprendimui priimti reikalingi pagrindimai, skaičiavimai ir paaiškinimai.**

Nėra.

PRIDEDAMA:

1. Lietuvos Respublikos viešojo administravimo įstatymo išrašas, 1 lapas.
2. Lietuvos Respublikos vietos savivaldos įstatymo išrašas, 3 lapai.
3. Lietuvos Respublikos biudžeto sandaros įstatymo išrašas, 1 lapas.
4. Klaipėdos miesto savivaldybės administracijos direktoriaus rezervo lėšų naudojimo taisyklių (pripažįstamų netekusiomis galios) ir Klaipėdos miesto savivaldybės mero rezervo lėšų naudojimo taisyklių (tvirtinamų) lyginamasis variantas, 2 lapai.

Finansų skyriaus vedėja Kristina Petraitienė